I Læsø Kommune er borgerne tryggest, mens trygheden er lavest i Aalborg Kommune.

Det er de færreste nordjyder, der går og ryster i bukserne, når de går rundt i deres nabolag. Det viser en ny undersøgelse, som er lavet af Justitsministeriet. For i Nordjylland angiver mere end 9 ud af 10, at de føler sig trygge i deres nabolag. Særligt i Læsø og Morsø Kommuner er trygheden særdeles høj, mens Aalborg er den kommune, hvor trygheden er lavest. Glæde hos politiet Overordnet set glæder politiet sig over billedet, som undersøgelsen tegner. - Vores kerneydelse er tryghed, så det glæder mig naturligvis, når jeg kan læse, at det store flertal af borgere i Nordjylland grundlæggende føler sig trygge, siger politidirektør ved Nordjyllands Politi, Anne Marie Roum Svendsen. Det fremgår også af undersøgelsen, at 87,4 procent har tillid til, at politiet vil hjælpe dem, hvis de har brug for det, mens 12,1 procent angiver, at de ikke har tillid til at kunne få hjælp. Med til tallene hører dog, at tilliden til politiet også på dét område er steget. - Det er klart, at jeg bliver tilfreds, når jeg konstaterer, at udviklingen går i dén retning. For nordjyderne skal naturligvis være fuldstændig klar over, at vi står klar til rykke ud og hjælpe dem dag som nat. Altid, pointerer politidirektøren og tilføjer: - Men at 12,1 procent ikke har tillid til, at vi kommer, det er stadig for mange, så den del kommer vi fortsat til at adressere. For borgerne skal vide, at vi har mange dedikerede medarbejdere, der hver dag går på arbejde for at sikre trygheden, siger hun. Vedholdenhed er afgørende Mens langt størstedelen føler sig trygge i deres nabolag, så føler 5,8 procent sig decideret utrygge, og det tal hæfter politidirektøren sig ved, på trods af tallet ligeledes er faldet de seneste fem år. - Vi er hele Nordjyllands politi, og det skal være sådan, at man som borger er tryg, uanset hvor man bor, arbejder og opholder sig i politikredsen, så arbejdet med tryghed kommer vi fortsat til at have fokus på. Selvom trygheden i Nordjylland er steget har politiet ikke tænkt sig at hvile på laurbærene. - Nej. For fokus og vedholdenhed er afgørende i vores indsats. Og så er det vigtigt at være opmærksom på, at udviklinger ude i samfundet og tendenser i kriminalitetsbilleder lokalt, nationalt og globalt kan forrykke balancerne, så vores arbejde med at forebygge og bekæmpe kriminalitet kræver en kontinuerlig indsats, lyder det fra Anne Marie Roum Svendsen.